19810413
Директива на Комисията
от 13 април 1981 година
за привеждане в съответствие с техническия прогрес на Директива 70/157/ЕИО на Съвета за сближаване на законодателствата на държавите-членки относно допустимото ниво на шума и изпускателната уредба на моторни превозни средства
(81/334/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 70/156/ЕИО на Съвета от 6 февруари 1970 г. за сближаване на законодателствата на държавите-членки относно типовото одобрение на моторни превозни средства и техните ремаркета [1], последно изменена с Директива 80/1267/ЕИО [2], и по-специално член 13 от нея,
като взе предвид Директива 70/157/ЕИО на Съвета от 6 февруари 1970 г. за сближаване на законодателствата на държавите-членки относно допустимото ниво на шума и изпускателната уредба на моторни превозни средства [3], последно изменена с Директива 77/212/ЕИО [4], и по-специално член 3 от нея,
като има предвид, че в резултат на придобития в тази област опит и с оглед на сегашното състояние на постиженията в областта на техниката, сега е възможно да се изменят и допълнят изискванията, които се отнасят до метода за измерване на шума на движещи се и неподвижни превозни средства, за да може тези изисквания още повече да се приведат в съответствие с действителните експлоатационни условия;
като има предвид, че разпоредбите на член 3 от Директива 70/157/ЕИО изключват изменението на пределно допустимите стойности от процедурата за привеждане в съответствие с техническия прогрес; като има предвид, че е целесъобразно да се включат в настоящата директива, с информационна цел, пределно допустимите стойности, фигуриращи в Директива 77/212/ЕИО; като има предвид, че, въпреки това, се предвижда тези стойности да бъдат своевременно понижени в съответствие с предвидена за тази цел процедура;
като има предвид, че както изпускателните уредби, така и някои техни компоненти се предлагат на пазара поотделно като резервни части; като има предвид, доколкото те също могат да се проверяват преди да се монтират на дадено превозно средство, че тяхното свободно движение би могло да се улесни чрез установяването на процедура за типово одобрение на ЕИО по отношение на тези отделни системи, разглеждани като обособени технически възли по смисъла на член 9а, който с Директива 78/315/ЕИО [5] е добавен в Директива 70/156/ЕИО;
като има предвид, че разпоредбите на настоящата директива са в съответствие със становището на Комитета за привеждане в съответствие с техническия прогрес на директивите, целящи премахването на техническите бариери пред търговията в автомобилния отрасъл,
ПРИЕ НАСТОЯЩАТА ДИРЕКТИВА:
Член 1
Директива 70/157/ЕИО се изменя, както следва:
1. Член 2 се заменя със следния текст:
"Член 2
Никоя държава-членка не може, на основания, свързани с допустимото ниво на шума и изпускателната уредба, да отказва да издава типово одобрение на ЕИО или национално типово одобрение по отношение на даден тип моторно превозно средство или тип изпускателна уредба, или компонент от такава уредба, разглеждани като обособен технически възел,
- ако превозното средство удоволетворява изискванията от приложение I по отношение на нивото на шума и изпускателната уредба,
- ако изпускателната уредба или който и да е от нейните компоненти, разглеждани като обособен технически възел по смисъла на член 9а от Директива 70/156/ЕИО, удоволетворява изискванията от приложение II."
2. Член 2а се заменя със следния текст:
"Член 2а
1. Никоя държава-членка не може, на основания, свързани с допустимото ниво на шума или изпускателната уредба, да отказва или забранява продажбата, регистрацията, въвеждането в експлоатация или експлоатацията на превозно средство, чиито нива на шума и изпускателната уредба удоволетворяват изискванията от приложение I.
2. Никоя държава-членка не може, на основания, свързани с допустимото ниво на шума и изпускателната уредба, да забранява пускането на пазара на изпускателна уредба или нейн компонент, разглеждани като обособен технически възел по смисъла на член 9а от Директива 70/156/ЕИО, ако по смисъла на член 2, тя (той) са от тип, за който е издадено типово одобрение."
3. В член 3 "точки I.1 и I.4.1.4" се заменят с "точки 5.2.2.1 и 5.2.2.5 от приложение I".
4. Приложението се заменя с приложения I, II, III и IV към настоящата директива.
Член 2
1. Считано от 1 януари 1982 г., никоя държава-членка не може, на основания свързани с допустимото ниво на шума или изпускателната уредба:
- да отказва да издава типово одобрение на ЕИО, посочено в последното тире от член 10, параграф 1 от Директива 70/156/ЕИО документ или национално типово одобрение за даден тип моторно превозно средство, или
- да забранява въвеждането в експлоатация на превозни средства,
ако нивото на шума и изпускателната уредба на съответния тип превозно средство или превозни средства, са в съответствие с разпоредбите на Директива 70/157/ЕИО, изменена с настоящата директива.
2. Считано от 1 октомври 1984 г., държавите-членки:
- прекратяват издаването на документа, който е посочен в последното тире от член 10, параграф 1 от Директива 70/156/ЕИО за даден тип моторно превозно средство, нивото на шума и изпускателната уредба на който не съответстват на разпоредбите на Директива 70/157/ЕИО, изменена с настоящата директива,
- могат да отказват да издават национално типово одобрение за даден тип моторно превозно средство нивото на шума и изпускателната уредба, на който не съответстват на разпоредбите на Директива 70/157/ЕИО, изменена с настоящата директива.
3. Считано от 1 октомври 1985 г., държавите-членки могат да забраняват въвеждането в експлоатация на превозни средства нивото на шума и изпускателната уредба, на които не съответстват на разпоредбите на Директива 70/157/ЕИО, изменена с настоящата директива.
Член 3
Държавите-членки прилагат разпоредбите, необходими, за да се съобразят с настоящата директива, преди 1 януари 1982 г. Те незабавно информират Комисията за това.
Член 4
Адресати на настоящата директива са държавите-членки.
Съставено в Брюксел на 13 април 1981 година.